Diari Oficial de la Generalitat Valenciana


Sumari del DOGV 6367, del 01-10-2010 (2010/10477)

Extracte de les resolucions de la Secretaria Autonòmica de Justícia de la Conselleria de Justícia i Administracions Públiques, per les quals s'acorda la inscripció, en el Registre de Fundacions de la Comunitat Valenciana, de Fundació Marjal de la Comunitat Valenciana, Fundació Micellium de la Comunitat Valenciana para el Desarrollo y Difusión del Conocimiento Científico, i Fundació de la Comunitat Valenciana Pascual Ros Aguilar, i Fundació Hijo, Nuera y Nieto de Zapatos de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6367

Data del DOGV
:   01-10-2010

Secció del DOGV
:   V. ANUNCIS - C) ALTRES ASSUMPTES

Número del document
:   2010/10931


Organisme emissor
:   Conselleria de Justícia i Administracions Públiques

Tipus de document
:   Extracte

Extracte de les resolucions de la Secretaria Autonòmica de Justícia de la Conselleria de Justícia i Administracions Públiques, per les quals s'acorda la inscripció, en el Registre de Fundacions de la Comunitat Valenciana, de Fundació Marjal de la Comunitat Valenciana, Fundació Micellium de la Comunitat Valenciana para el Desarrollo y Difusión del Conocimiento Científico, i Fundació de la Comunitat Valenciana Pascual Ros Aguilar, i Fundació Hijo, Nuera y Nieto de Zapatos de la Comunitat Valenciana. [2010/10012]  
En compliment del que disposa l'article 29.h de la Llei 8/1998, de 9 de desembre, de la Generalitat Valenciana, de Fundacions de la Comunitat Valenciana, modificada per la Llei 9/2008, de 3 de juliol de 2008, en què s'estableix com a funció específica del Protectorat «donar publicitat a l'existència i activitats de les fundacions», s'indica el següent:  
Primer  
Per Resolució de 9 de juliol de 2010, del secretari autonòmic de Justícia de la Conselleria de Justícia i Administracions Públiques, es va inscriure al Registre de Fundacions de la Comunitat Valenciana l'entitat Fundació Marjal de la Comunitat Valenciana, amb el número 191 A, i es va classificar-la de caràcter de foment de l'economia social i defensa del medi ambient. El seu domicili radicarà a Guardamar del Segura (Alacant), a l'avinguda del Port número 15.  
La Fundació Marjal de la Comunitat Valenciana naix per a donar testimoni que en les societats avançades la figura de l'empresari pot realitzar una aportació d'inestimable transcendència per a la consecució, no sols del desenrotllament econòmic, sinó també del progrés de la ciència, la tecnologia, la cultura, la protecció del medi natural, els valors socials i humans i en general en tot el que condueix al benestar dels ciutadans, i en aquest marc, els fins que persegueix són:  
Promoció i desenrotllament de programes i activitats relacionades amb la ciència, la formació, l'educació, l'ensenyança, la investigació i la difusió tecnològica, especialment concernida al sector de la construcció i afins.  
Promoció, conservació i restauració dels béns del patrimoni històric artístic, i col·laborar en la seua difusió per al millor coneixement d'aquests.  
Promoció d'activitats socials a favor de la integració de disminuïts, discapacitats, jóvens a la cerca d'ocupació i persones dependents en general o amb dificultats de desenvolupament en el seu entorn social o laboral, i col·laborar igualment amb les accions de responsabilitat social empresarial.  
Promoció i desenrotllament de qualsevol classe d'activitats esportives, culturals i artístiques, en la seua més àmplia accepció.  
Promoció, impuls i exercici d'activitats econòmiques davant d'institucions públiques, acadèmiques, econòmiques, empresarials, professionals i en general tot tipus d'entitats socials orientades a l'estímul de la investigació, desenrotllament i innovació, foment de vocacions empresarials, suport a la formació i millora contínua de la capacitació dels professionals, directius, tècnics, comandaments intermedis i personal especialitzat del sector.  
Promoure actuacions i iniciatives en el camp del voluntariat social, protecció de la seguretat i salut dels treballadors, foment d'innovacions per a la millora de la qualitat, la conciliació de la vida laboral i familiar i la defensa del medi ambient, així com, la seua participació en activitats assistencials, culturals, socials i esportives.  
Les activitats a realitzar per al compliment dels seus fins són:  
Investigació i desenrotllament de la millora de qualitat de vida enfocada en els punts següents:  
Investigació, estudi i posada en pràctica de programes enfocats a la dietètica i dels hàbits nutricionals i alimentaris.  
Investigació, estudi i posada en pràctica de programes que potencien la vida saludable a través de l'esport, tant enfocat a professionals com a no professionals.  
Investigació i desenrotllament de programes d'oci, esplai, temps lliure i d'animació juvenil.  
Investigació i desenrotllament de programes de millora de la qualitat de vida a través de la protecció del medi ambient, fauna i flora en l'entorn d'àmbit d'actuació de la fundació.  
Investigació en qualsevol altre camp inclòs entre els fins que persegueix la fundació.  
La posada en pràctica de programes relacionats amb la potenciació dels valors tradicionals i les arts.  
Investigació i desenrotllament de programes enfocats a l'optimització de recursos naturals i energètics per a la millora de la qualitat de vida.  
Investigació i desenrotllament de programes d'inserció social i laboral de persones amb discapacitat o problemes d'integració, i de qualsevol altre tipus d'actuació que millore la vida de les persones.  
Correspon al Patronat de la fundació determinar el mode en què s'hauran de complir els fins detallats en aquest article, i s'entendrà que, en tot cas, totes elles hauran de prestar-se de forma no lucrativa.   
Seran potencials beneficiaris de la fundació totes aquelles persones susceptibles de quedar enquadrades en l'àmbit dels fins d'aquesta fundació.  
En tot cas, l'atorgament dels beneficis de la fundació haurà d'estar presidit per criteris d'imparcialitat, objectivitat i no-discriminació a les persones o entitats que, reunint les condicions expressades anteriorment, estime el Patronat que són legítims creditors d'aquests, d'acord amb les bases, normes o regles que establisca a aquest efecte.  
Ningú no podrà al·legar davant de la fundació, dret preferent a gaudir dels seus beneficis, ni imposar la seua atribució a persona o entitat determinada.  
Segon  
Per Resolució de 9 de setembre de 2010, del secretari autonòmic de Justícia de la Conselleria de Justícia i Administracions Públiques, es va acordar inscriure, al Registre de Fundacions de la Comunitat Valenciana, l'entitat denominada Fundació Micellium de la Comunitat Valenciana para Desarrollo y Difusión del Conocimiento Científico, amb el número 533 V, i classificar-la de caràcter científic, sanitari i educatiu. El seu domicili radicarà al carrer Jerte número 5 de Riba-roja del Túria  
La fundació té com a fins la divulgació del coneixement científic en tots els seus àmbits, el foment de la formació, divulgació i investigació científica i l'impuls de l'educació per a la millora de l'atenció sanitària i de l'usuari del sistema sanitari.  
Correspon al Patronat de la fundació determinar el mode en què s'hauran de complir els fins enumerats en aquest article. Les pretensions de la fundació s'atorgaran de forma no lucrativa.  
El desenrotllament dels fins de la fundació s'efectuarà través d'alguna de les formes següents d'actuació:  
Mitjançant l'organització de cursos o altres activitats formatives, dirigides als beneficiaris de la fundació.  
Mitjançant l'organització de seminaris i conferències, la publicació d'estudis, i la col·laboració en distints mitjans de comunicació, entre altres.  
Mitjançant l'execució o encàrrec d'estudis i assajos clínics, o la promoció de proves de qualsevol tipus sobre matèries que s'ajusten als fins de la fundació.  
El Patronat podrà en tot moment ampliar o completar les activitats esmentades amb altres que estime, així mateix, tendents al compliment dels fins fundacionals.  
Seran potencials beneficiaris de la fundació el personal sanitari, els pacients i, en general, els usuaris del sistema sanitari. La fundació atorgarà amb criteris d'imparcialitat, objectivitat i no-discriminació els seus beneficis a les persones o entitats que, reunint les condicions expressades anteriorment, estime el Patronat que són legítims creditors d'aquests, d'acord amb les bases, normes o regles que establisca a aquest efecte.  
Ningú no podrà al·legar, davant de la fundació, dret preferent a gaudir dels seus beneficis, ni imposar la seua atribució a persona o entitat determinada.  
Tercer  
Per Resolució de data 9 de setembre de 2010, del secretari autonòmic de Justícia de la Conselleria de Justícia i Administracions Públiques, per la qual es va acordar inscriure al Registre de Fundacions de la Comunitat Valenciana, la Fundació Hijo, Nuera y Nieto de Zapatos de la Comunitat Valenciana, amb el número 534 V, i classificar-la de caràcter d'assistència i inclusió social. El seu domicili radicarà a València, al carrer Hospital número 1, 3r, 5a.  
La fundació té com a objecte la prestació d'ajuda a persones físiques o jurídiques que ho requerisquen, de conformitat amb la relació de fins que a continuació s'enumeren:  
L'atenció de persones amb escassetat de recursos econòmics.  
Assistència i ajuda a persones víctimes de maltractaments.  
Poder col·laborar amb qualsevol país del món que per circumstàncies adverses es vegen necessitats qualsevol ajuda que els poguérem proporcionar.  
Ajuda a associacions que protegisquen animals en situació de desemparament o en perill d'extinció, tant a Espanya com en qualsevol part del món.  
Donar suport i promoure qualsevol tipus d'activitat esportiva tant a Espanya com en qualsevol part del món.  
Prestar ajuda de qualsevol índole per al foment de les arts escèniques com el cine i el teatre, així com als sectors de la televisió, ràdio i premsa.  
El desenrotllament dels fins de la fundació s'efectuarà a través d'algunes de les següents formes d'actuació:  
Muntatge de supermercats per a vendre tot tipus de mercaderies i proporcionar tot tipus de suport a aquelles persones que no tinguen mitjans.  
Obrir farmàcies i pagar totes aquelles situacions de necessitat que no siguen cobertes pel sistema públic de la Seguretat Social o dels serveis autonòmics competents.  
Construir hospitals i residències i acordar convenis de col·laboració amb altres centres dedicats al camp de la salut.  
Compra d'habitatges nous o de segona mà per a allotjar a persones que no puguen accedir a un habitatge per si mateixes.  
Construcció d'un centre d'investigació tecnològica, per tal de dur a terme investigacions científiques de qualsevol índole.  
Proporcionar ajuda econòmica o de qualsevol índole tant a particulars com a empreses o autònoms.  
Col·laboració amb associacions benèfiques, ONGs o altres fundacions, i prestar-los assistència econòmica o de qualsevol altra índole.  
Proporcionar seguretat privada, amb mitjans propis o contractats ad hoc, a aquelles persones que ho necessiten per raó de la sua especial situació.  
Concedir beques d'ajuda a estudiants sense recursos econòmics i a aquells que amb un altíssim quocient intel·lectual estan desproveïts de recursos i ajuda per a desenrotllar el seu potencial plenament.  
Ajudar amb els seus serveis d'assessorament fiscal, laboral i jurídic a qualsevol persona física o jurídica.  
Correspon al Patronat de la fundació, determinar el mode en què s'hauran de complir els fins enunciats en aquest article. Les prestacions de la fundació s'atorgaran de forma no lucrativa.   
Seran potencials beneficiaris de la fundació, totes les persones que es troben en alguna de les situacions de necessitat previstes en l'article anterior. La fundació atorgarà amb criteris d'imparcialitat, objectivitat i no discriminació els seus beneficis a les persones o entitats que, reunint les condicions anteriorment expressades, estima el Patronat que són legítims creditors d'aquests, d'acord amb les bases, normes o regles que establisquen a aquest efecte.  
Ningú no podrà al·legar davant de la fundació, dret preferent a gaudir dels seus beneficis, ni imposar la seua atribució a persona ni entitat determinada.  
València, 22 de setembre de 2010.- El secretari autonòmic de Justícia, p. d. (R 30.07.2010): Jorge Cabré Rico.